月宮詞
作者：楊巨源
朝代：唐

paragraphs: 宮中月明何所似，如積如流滿田地。
逈過前殿曾學眉，回照長門慣催淚。
昭陽昨夜秋風來，綺閣金鋪情影開。
藻井浮花共陵亂，玉階零露相裴回。
稍映明河泛仙馭，滿牕猶在更衣處。
管弦回燭無限情，環珮憑欄不能去。
皎皎蒼蒼千里同，穿煙飄葉九門通。
珠簾欲卷畏成水，瑤席初陳驚似空。
復值君王事歡宴，宮女三千一時見。
飛蓋愁看素暈低，稱觴願踏清輝遍。
江上無雲夜可憐，冒沙披浪自嬋娟。
若共心賞風流夜，那比高高太液前。